სესუ ჰაიაკავა
კინტარო ჰაიაკავა, ცნობილია, როგორც სესუ ჰაიაკავა (იაპონ. 早川 金太郎; დ. 10 ივნისი, 1889, გ. 23 ნოემბერი, 1973) — იაპონელი მსახიობი. მუნჯი კინოს პერიოდში, 1910-იან და 1920-იანი წლების დასაწყისში იგი ჰოლივუდის ერთ-ერთი უდიდესი ვარსკვლავი იყო. ჰაიაკავა პირველი აზიელი მსახიობია, რომელმაც ამერიკულ და ევროპულ ფილმებში მთავარი როლები შეასრულა. მან მაყურებელს თავი მომხიბლველი გარეგნობითა და სექსუალურად დომინანტი ბოროტმოქმედების როლებით დაამახსოვრა. იგი ჰოლუვიდის ერთ-ერთი პირველი მამაკაცი სექს-სიმბოლოა. ჰაიაკავამ პირველ წარმატებას 1915 წლის ფილმით „ღალატი“ მიაღწია, რის შემდეგაც მიტოვებული შეყვარებულის როლებით გახდა ცნობილი. იმ დროისთვის, ჰაიაკავა მაღალანაზღაურებადი მსახიობი იყო. 1919 წელს იგი კვირაში 3 500 დოლარს გამოიმუშავებდა. აგრეთვე მას საკუთარი კინოწარმოების კომპანია ჰქონდა, რომლის საშუალებითაც 1918-1920 წლებში 2 მილიონი დოლარი გამოიმუშავა. აშშ-ში ანტი-იაპონური განწყობის ზრდისა და ბიზნების პრობლემების გამო 1922 წელს მან დატოვა ჰოლივუდი, რის შემდეგაც სამსახიობო მოღვაწეობას ბროდვეიზე, იაპონიასა და ევროპაში ეწეოდა. ჰაიაკავა ჰოლივუდს 1931 წელს ფილმით „დრაკონის ქალიშვილი“ დაუბრუნდა. ჰაიაკავას კარიერაში ყველაზე ცნობილია პოლკოვნიკი საიტოს როლი 1957 წლის ფილმიდან „ხიდი მდინარე კვაიზე“, რომელმაც მას მოუტანა ოსკარის ნომინაცია საუკეთესო მსახიობი კაცისთვის მეორეხარისხოვან როლში. ჰაიაკავას 80-ზე მეტ მხატვრულ ფილმში აქვს ნათამაშები, მათ შორის სამი — „ღალატი“, „დრაკონის მხატვარი“ და „ხიდი მდინარე კვაიზე“ — ფილმების ეროვნულ რეესტრია შეტანილი.